Wie is Jesus vir jou? - Suider Kruis
Home » Wie is Jesus vir jou?
Posted on 17 Maart 2020 15 Maart 2020 by Pastoor Nico Visagie
Baie mense dink Jesus sit agter 'n lessenaar met 'n Bybel op die lessenaar, gereed om ons te oordeel op elke fout wat ons maak. Of hulle dink dat Jesus net teenwoordig is in die grootste van kerke. Hierdie denkwyse is eenvoudig net nie waar nie! Die HERE is nooit formeel of op 'n afstand van ons af nie, maar alomteenwoordig en die hele tyd by ons!
As jy in die veld stap, dan is die HERE daar by jou met sy veld klere aan. As jy in jou beste pak klere staan in 'n vergadering voor jou base om 'n nuwe konsep aan hulle te verduidelik, dan is die HERE daar met sy beste pak klere aan. As jy die HERE se teenwoordigheid soek, dan hardloop Hy om by hou te wees. As jy seerkry, is Hy daar om jou te troos!
Dis hoe die HERE wil hê ons moet Hom sien. Ja, hy is die Magtige GOD wat die Hemel, Aarde en die sterre uitspansel gemaak het, maar Hy is ook die selfde HERE wat aarde toe gekom het en bereid was om gebind te word deur dieselfde beperkings as ons net om ons siele te red en vir ons die ewige lewe te kan gee! Die HERE het dit gedoen sodat ons nader aan Hom kan wees, kan verstaan hoe diep Sy liefde vir ons is en Hom kan aanvaar as 'n werklike man.
Daar is so baie wat net nie verstaan dat die HERE ons metgesel wil wees nie. Die HERE wil deel in ons lewens en alles wat ons doen. Die HERE wil baie graag alles geniet wat ons geniet. Net soos ons droom die HERE ook om vry te wees soos 'n arend, maar terselfdertyd vermurwe Sy hart ook net soos ons s'n as Hy 'n moeder eend sien stap met haar kleintjies agter haar aan.
Die HERE het nie net die aarde en alles wat mooi is gemaak om ons in die middel te sit en dan te bestudeer soos mens kieme onder 'n mikroskoop sal bestudeer nie. Nee! Die HERE het die aarde en alles wat mooi is gemaak om saam met ons te geniet. Saam met ons te verken en saam bly te wees daaroor. Die HERE is 'n kunstenaar en watter kunstenaar is nie verheug oor sy kunswerke nie?
Die HERE hou van musiek, wiskunde, wetenskap, allerhande tale, in kort, alles wat die skepping kan bied, hou Hy van. Dis tog waarom die HERE dit gemaak het! Staan daar dan nie so in die Bybel geskryf nie: "Toe sien God alles wat Hy gemaak het, en—dit was baie goed." (Genesis 1.31)
Daarom kom die HERE nou na ons toe in hierdie laaste van dae en Hy maak Homself bereikbaar vir ons. Hy wil hê dat ons Sy Hand moet vat en saam moet neem oral waarna ons gaan en in alles wat ons doen. Die HERE wil ons by die hand vat en saam met ons deur die goeie en die slegte van die lewe gaan. Liewe leser, van die HERE oral saam waar ook al jy mag gaan!
Die tyd vir 'n werklike verhouding met die HERE is nou! Hierdie is nie die tyd om nou styf en formeel te wees nie. Toe David in die veld was saam met sy skape, was dit die tyd wat hy die naaste aan die HERE was. Hulle het gesels soos ou vriende. Dieselfde met Moses. Die HERE het nie net met hom gepraat deur die kolom van vuur nie. Moses het met die HERE gepraat oor alles. Hy het sy lewe met die HERE gedeel soos 'n man sy lewe met sy vrou deel.
Daar is niks wat vir die HERE meer plesier gee as om erken te word vir wie Hy is nie en om vertrou te word dat Sy liefde nooit sal ophou nie, ongeag wat gebeur nie. As ons hierdie siening gaan begin uitleef, dan gaan ons die mense om ons begin affekteer en hulle gaan ook honger word om 'n soortgelyke verhouding met die HERE te hê. Iets soos dit is uiters aansteeklik, want mense voel vrede en gemak in die teenwoordigheid van die HERE.
Daar is kere wat die HERE van ons verlang om ons harte na Hom op te lig en dit mag dalk 'n bietjie meer formeel wees as normaal, maar in die algemeen wil die HERE hê dat ons Hom as bereikbaar moet sien, baie gewillig om ons lewens en alles wat daarin is te deel.
Ek kan julle verseker dat die HERE sake vinnig regstel as ons die pad byster raak en oortree, maar dan doen Hy dit uit liefde uit en omdat Hy wil keer dat ons afvallig raak. Regstellings word net gedoen as dit absoluut nodig is en ons moet dit sien as liefdevolle tug. Die res van die tyd is Hy Jesus; ons Jesus en ons vriend. Die een wat al ons weë ken en die een wat verlang om 'n aktiewe deel van ons lewens te wees!
Daarom, wil ek julle vandag vra: Neem vir Jesus saam met julle waar ook al julle mag heengaan. Hy is versot daarom om die wêreld te sien! Vat Hom saam in jou motor as jy ry. Vat Hom saam as jy iewers heen stap en gesels met Hom. Jy sal verbaas wees oor die antwoorde wat jy gaan kry!